ยืนยัน ก่อสร้างท่าอากาศยานเบตง อำนวยความสะดวกในการเดินทางให้ประชาชนพัฒนาเศรษฐกิจในพื้นที่ 3 จังหวัดชายแดนภาคใต้
กรมท่าอากาศยาน ชี้แจงกรณีมีสื่อสังคมออนไลน์เผยแพร่ข้อมูลบิดเบือนการก่อสร้างท่าอากาศยานเบตง ที่มีข้อติดขัดไม่สามารถเปิดให้บริการได้ ว่า กรมท่าอากาศยานได้ดำเนินการก่อสร้างท่าอากาศยานเบตง ตามมติคณะรัฐมนตรี เมื่อวันที่ 6 ตุลาคม 2558 เพื่อแก้ไขปัญหาการคมนาคมในพื้นที่ที่มีสภาพภูมิประเทศเป็นภูเขาสูงชันไม่สะดวกต่อการเดินทาง และเป็นการพัฒนาเศรษฐกิจความมั่นคงในพื้นที่ 3 จังหวัดชายแดนภาคใต้ สำหรับเส้นทางบินและการขึ้นลงของอากาศยาน จะอยู่ในน่านฟ้าของประเทศไทยเท่านั้น ไม่มีล้ำเข้าไปในน่านฟ้าของประเทศเพื่อนบ้านแต่อย่างใด ขณะนี้ได้มีสายการบินขออนุญาตทำการบินไว้ 2 เส้นทางคือ หาดใหญ่-เบตง-หาดใหญ่ และดอนเมือง-เบตง-ดอนเมือง ปัจจุบันท่าอากาศยานเบตงได้มีการให้บริการเที่ยวบินทางราชการและเที่ยวบินส่วนบุคคล ซึ่งได้มีการทำการบินมาอย่างต่อเนื่อง นอกจากนี้ กรมท่าอากาศยาน ยังได้มีการหารือแนวทางร่วมกันกับ บริษัท ปตท. จำกัด (มหาชน) ถึงการให้บริการเติมน้ำมันอากาศยาน โดยได้มีการวางแผนการลงทุนและแนวทางในการให้บริการในอนาคตอย่างไรก็ตาม ยืนยันว่า ก่อนดำเนินการก่อสร้างกรมท่าอากาศยาน ได้มีการศึกษาความเป็นไปได้ วิเคราะห์ข้อมูลทางกายภาพและทางเศรษฐศาสตร์ จึงได้ข้อสรุปในการก่อสร้างที่วางไว้คือ ทางวิ่ง(Runway) ขนาด 30x 1,800 เมตร สามารถรองรับเครื่องบินขนาด 80 ที่นั่ง เช่น ATR-72 และ Q-400  เป็นต้น ซึ่งตามหลักการดำเนินงานท่าอากาศยานจะมีการติดตามตัวเลขผู้โดยสารและเที่ยวบิน เพื่อนำมาวิเคราะห์ในการเพิ่มศักยภาพของท่าอากาศยานต่างๆ โดยจะต้องมีระยะของการพัฒนาตามขนาดและความต้องการเดินทางของประชาชน ซึ่งกรมท่าอากาศยาน ต้องการพัฒนาท่าอากาศยาน ให้สามารถรองรับการเดินทางทางอากาศของประชาชนได้อย่างเพียงพอและครอบคลุมทุกความต้องการ รวมถึงเชื่อมโยงเส้นทางคมนาคมของประชาชนให้ทั่วถึง